A BIZOTTSÁG HATÁROZATA
(2007. február 12.)
a rádióspektrum 5 GHz-es frekvenciasávjának a vezeték nélküli hozzáférési rendszerek, beleértve a rádiós helyi hálózatokat is (WAS/RLAN), megvalósítására történő harmonizált felhasználásáról szóló 2005/513/EK határozat módosításáról
(az értesítés a C(2007) 269. számú dokumentummal történt)
(EGT vonatkozású szöveg)
(2007/90/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („Rádióspektrum-határozat”) (1) és különösen annak 4. cikke (3) bekezdésére,
mivel:
(1)
A rádióspektrum 5 GHz-es frekvenciasávjának a vezeték nélküli hozzáférési rendszerek, beleértve a rádiós helyi hálózatokat is (WAS/RLAN), megvalósítására történő harmonizált felhasználásáról szóló, 2005. július 11-i 2005/513/EK bizottsági határozat (2) elfogadását követően a határozatban meghatározott műszaki paraméterek további vizsgálata megmutatta, hogy az 5 150-5 250 MHz-es és 5 250-5 350 MHz-es sávokra vonatkozó közép-e.i.r.p.-sűrűség legmagasabb határértékeit a 2005. július 11-i határozatban megadott előírásoktól eltérően oly módon is ki lehet fejezni, amely nagymértékben elősegíti a berendezések tesztelését. A műszaki paraméterek új megfogalmazása pedig megkönnyítené e rendszerek elterjedését az Európai Unióban.
(2)
Az ETSI és a CEPT egyaránt megerősítette, hogy a műszaki paraméterek módosítása nem változtat a WAS/RLAN hálózatokkal frekvenciasávot megosztó egyéb szolgáltatások védelmén, és mindenekelőtt az 5 150-5 350 MHz-es frekvenciasávban működő rádiós helyi hálózatok (RLAN) okozta halmozott interferenciát is elég alacsonyan tartja ahhoz, hogy elkerülhető legyen az interferencia a műholdas kommunikációval.
(3)
Az 5 GHz-es sávot használó RLAN berendezéseknek az Európai Távközlési Szabványügyi Intézet (ETSI) által EN 301 893 számmal elfogadott harmonizált szabványa figyelembe veszi a műszaki paraméterek egyszerűsítését.
(4)
Az e határozatban előírt intézkedések összhangban vannak a rádiófrekvencia-bizottság véleményével,
ELFOGADTA EZT A HATÁROZATOT:
1. cikk
A 2005/513/EK határozat 4. cikkének (1) bekezdése helyébe az alábbi szöveg lép:
„4. cikk
(1) Az 5 150-5 350 MHz-es frekvenciasávban a WAS/RLAN rendszereket beltéri használatra kell korlátozni, legfeljebb 200 mW közép-e.i.r.p. mellett. A közép-e.i.r.p.-sűrűség emellett az 5 150-5 350 MHz-es sávban az 1 MHz-szélességű részsávok egyikében sem haladhatja meg a 10 mW/MHz-et.”
2. cikk
Ennek a határozatnak a tagállamok a címzettjei.
Kelt Brüsszelben, 2007. február 12-én.